
A VW Cephei érintkező kettőscsillag periódusváltozásának és felszíni aktivitásának vizsgálata

Az érintkező kettőscsillagok kialakulásáról, fejlődéséről, illetve a rajtuk végbemenő fizikai folyamatokról még ma sincsenek kielégítő ismereteink. Az ilyen típusú objektumok vizsgálata ezért napjainkban is fontos, egyúttal globálisabb képet adhatnak a csillagfejlődés asztrofizikájáról. A VW Cephei az egyik legismertebb érintkező kettős rendszer, melynek fizikai paraméterei a szakirodalomból jól ismertek. Korábbi vizsgálatok alapján kiderült, hogy a rendszer tartalmaz egy harmadik komponenst is. A keringési periódus változásában kimutattak továbbá egy 7-8 éves ciklust, amit a főkomponens felszíni aktivitásának periodikus változásával próbáltak magyarázni.
Tudományos munkám célja az volt, hogy saját mérések alapján tanulmányozzam a VW Cephei-t, és képet kapjak az elmúlt egy évtizedben a rendszerben bekövetkezett változásokról. A fotometriai méréseket a Bajai Csillagvizsgáló 51 cm-es távcsövével végeztem, míg a spektroszkópiai felvételek elkészítéséhez a szombathelyi Gothard Asztrofizikai Obszervatórium közepes felbontású echelle spektrográfját használtam. A csillag fénygörbéinek előállítása után parabolaillesztéssel 3 új főminimum-időpontot határoztam meg, majd ezek segítségével periódusvizsgálatot végeztem és megállapítottam, hogy az előzőleg kimutatott perióduscsökkenés tovább folytatódott. A feldolgozott spektrumokat a keresztkorrelációs technikát alkalmazva összevetettem egy elméleti csillagspektrummal. Az így kapott radiálissebesség-görbe alapján meghatároztam a rendszer tömegarányát (q=0,34), ami jó egyezést mutat az irodalmi értékekkel. A fénygörbe-maximumok eltérő értékei, valamint a Hα-vonalprofil keringéshez kötött változásai arra utalnak, hogy a felszíni aktivitás jelenleg is a főkomponensen intenzív.



